— Усё залежыць ад публікі, калі гаворка ідзе пра папсу, то тут грае ролю толькі выгляд, — кажа літаратар і шоўмен Усевалад Сцебурака. — У шоў-бізнесе ўсё проста: грошы, ботакс, сілікон — і нават палавая розніца вялікай ролі не грае. Калі ж казаць пра грамадскі сектар, то ў Беларусі ў жанчын зайздросна высокая актыўнасць: ёсць і праваабарончыя фонды, і грамадскія кампаніі, якімі кіруюць жанчыны, хаця трэба адзначыць, што гэты сегмент сам па сабе малы. Мне цяжка ўбачыць праблему тут, мы ў сваёй “маленькай Еўропе” дакладна нікога не прыціскаем. Ёсць іншы, вельмі важны бок праблемы. У фільме “Салдат Джэйн” файная каротка стрыжаная гераіня Дэмі Мур паўстае супраць сістэмы, і ў адной са сцэн сенатарка ёй кажа: “Мы (дзяржава) не супраць, каб ты, умоўна кажучы, адціскалася на кулаках, але супраць гэтага 85 працэнтаў хатніх гаспадынь”. То бок супраць жаночай актыўнасці найчасцей выступаюць вашыя матулі, бабулі, сёстры, а не мужчыны.